# Wikidata

| **Wikidata** |
| --- |
|  |
| URL | wikidata.org |
| Kommerziäll | Nei |
| Bschryybig | Wikiprojekt zur Zentralisierig vo Date |
| Regischtrierig | optional |
| Sproche | mehrschprachig |
| Eigetimer | Wikimedia Foundation |
| Erschine | 29. Oktober 2012 |

**Wikidata** isch es Wikimedia-Projäkt für e fry bearbeitbari Datebank zur Underschtützig vo de Wikipedia und de andere Schwöschterprojäkt. S Projäkt isch vom *Verein Wikimedia Deutschland* is Läbe grüeft worde. Es isch die gmeinsami Quälle für Date, wo i allne Wikimedia-Projäkt i allne Schprache verwändet wärde chönd.

D Datesätz im Wikidata schtönd under de *Creative-Commons*-Lizänz *CC0 1.0 Universal (CC0 1.0) Public Domain Dedication*. Mit ihre chönd die Date ohni Aagab vomene Urheber fry verwändet wärde. Alli andere Namensrüüm schtönd under de *Creative-Commons-Attribution/Share-Alike*-Lizänz (CC BY-SA 3.0).

## Uufbuu

De Uufbuu vonere Wikidata-Uussag am Byspil «Berlin»
Wikidata isch e Samlig vo Objäkt (bezeichnet mit em Präfix **Q**, z. B. Q64). Die Objäkt hend beliebig vieli *Uussage* und *Bhauptige* (bezeichnet mit em Präfix **P** für *property*, z. B. P1082). Die Eigeschafte chönd mit *Qualifikatore* (z. B. P585) wyter präzisiert wärde. Dur Quälle beläiti *Bhauptige* wärdid *Uussage* gnännt.

## Gschicht

Wikidata isch s erschte nüüe Projäkt vo de Wikimedia-Foundation syt 2006 gsii. Im Septämber 2004 het de Erik Möller z erscht Mal es Wikidata-Projäkt vorgschlage. De Magnus Manske het churz drufabe en erschte Prototyp usprobiert, wo die grundsätzlichi Machbarkeit vo dem Projäkt ufzeigt het. Die eigetlichi Umsetzung het im April 2012 z Berlin aagfange. Sie isch dur Schpände vom *Allen Institute for Artificial Intelligence*, vo de *Gordon and Betty Moore Foundation* und vo *Google Inc.* mit insgsamt 1,3 Millione Euro finanziert worde. D Finanzierig dur Schpände isch offiziell bis zum Früehlig 2013 gloffe; nachhär het Wikimedia Düütschland für en Aaschlussfinanzierig gluegt.

Nach em offizielle Start am 30. Oktober 2012 het Wikidata fry bearbeitet wärde chönne. I de erschte Phase sind Schprachlinks us de einzelne Wikipedias zue Datenobjäkt (änglisch *items*) vo Wikidata zämegfüert und mit Bezeichnige und Beschrybige verseh worde. Am 15. Dezämber 2012 isch s eimillionschti Datenobjäkt yträit worde. 2016 hets scho meh als 20 Millionen Objäkt gää. De Prozäss isch mit automatische Computerskript (au bekannt als «Bots») vereifacht worde. Syt em 6. März 2013 sind die Schprachlinks i allne Schprachversione verfügbar, drunder au i de Alemannische Wikipedia.

Am 4. Februar 2013 isch die zweiti Phase mit no limitiertem Funktionsumfang i Betrieb gange. Uussage sind zue Datenobjäkt dezuegfüegt worde (Byschpil Marie Curie: Geburtsort → Warschau). Die Informatione sind zum Teil automatisiert us Wikipedia-Infoboxe und -Kategoriie überträit worde. S Ziel isch gsii, dass Infoboxe i de Wikipedia-Uusgabe mit Date zäntral us Wikidata gfüllt wärdid. Am 27. März 2013 isch i de erschte 11 Wikipedia-Schprachversione die Understützig für Phase 2 aktiviert worde. Am 23. April sind die reschtliche Wikipedias nachezoge.

I de Phase 3 söll’s möglich wärde, automatisiert Lischtene z erschtelle. Bishär wärdid sönigi Lischtene i jedere Wikipedia äxtra gschribe und gwartet. I Zuekumft müessted denn nur no eimal nüüi oder gänderti Informatione im Wikidata yträit wärde. Au innerhalb vo Artikel git’s Lischtene.

Wyteri Funktione sölled schrittwys dezuechoo.

## Suschtigs

I de Aafangszyt vo Wikidata isch kritisiert worde, dass e Lizänz ohni Copyleft verwändet wird.

Im Jahr 2013 het d IBM s Prysgäld vom Feigenbaum-Prys 2013 a d Wikimedia Foundation und namentlich für Wikidata gschpändet, wil d Wikipedia e grosse Bytrag zum Erfolg vo de Projäkt gleischtet heb und Wikidata es sich zum Ziel gsetzt heb, Mänsche wie Maschine liechtere Zuegang zu Wüsse z verschaffe.

Ändi 2014 het Google bekannt gää, dass sie ihri eigeti Faktedatebank «Freebase» vo 2015 aa zugunschte vo Wikidata ufgäh welid. Um Datene eifacher nach Wikidata übernäh z chönne, het Google bis zum März 2015 es Importtool bereitgstellt.

* Torsten Kleinz: *Daten-Enzyklopädie. Das Wikidata-Projekt will die Inhalte der Wikipedia strukturieren*. In: c't – Magazin für Computertechnik. Nr. 9/2013, S. 76–79.
* Denny Vrandečić, Markus Krötzsch: *Wikidata: A Free Collaborative Knowledge Base*. In: *Communications of the ACM.* ACM. 2014 (im Erscheinen, Preprint).
* Jakob Voß u. a. (2014): *Normdaten in Wikidata*. ISBN 978-1-291-85658-3
* Claudia Müller-Birn, Benjamin Karran, Janette Lehmann, Markus Luczak-Rösch: *Peer-production system or collaborative ontology engineering effort: What is Wikidata?* In: *Proceedings of the 11th International Symposium on Open Collaboration*. ACM, 2015 (doi:10.1145/2788993.2789836).

## Weblink

 **Commons: Wikidata** – Sammlig vo Multimediadateie
* Internationals Wikidata-Portal
* Dütschi Wikidata-Hauptsyte
* Projäktsyte uf em Meta-Wiki vo de Wikimedia Foundation
* de:Wikipedia:Wikidata (Projäktdokumäntation i de dütschschprachige Wikipedia)
* Prässeschtimme zue Wikidata (uf Änglisch)

## Fuessnoote

|  |  |
| --- | --- |
|  | Dä Artikel basiert uff ere fräie Übersetzig vum Artikel „Wikidata“ vu de dütsche Wikipedia. E Liste vu de Autore un Versione isch do z finde. |